[{"text_idx": "#000000", "text": "Lo\u0303puks ometi on ka meie kodukamara kauplustesse jo\u0303udnud see vahva ko\u0308o\u0308givili. Mina tunnen teda la\u0308bi muu maailma toidublogide just broccolinina aga televiisoris tutvus Margit Ha\u0308rma teda hoopis kui bimi. No vahet pole, see on minu uus lemmik! Loodan et meie aia kauplustesse jo\u0303uab ka seemneid ja ma saan neid oma peenral ise kasvatada."}, {"text_idx": "#000001", "text": "Olen neid teinud sarnaselt spargliga ja maitsevad to\u0303esti va\u0308ga ha\u0308sti.\nU\u0308ks vo\u0303imalus on nii, nagu Mari-Liis o\u0303petab. Aga mulle maitseb ja\u0308rgnevalt isegi veel paremini."}, {"text_idx": "#000002", "text": "Aja vesi keema. To\u0303sta mini broccol (nii oli paki peal kirjas) keeva vette ja keeda 2-3 minutit. Nu\u0308u\u0308d to\u0303sta nad kiiresti ku\u0308lma vette, et ku\u0308psemine peatada. Kuna vesi pliidil juba keeb, siis keeda sealsamas u\u0308ks upumuna e. kooreta keedetud muna. Minul oli siin pardimuna ja see on ikka va\u0308ga maitsev kraam.\nNu\u0308u\u0308d aja pann soojaks, kui on, siis pane pannile chorizo viile, kui ei ole pole ka ha\u0308da midagi. Lisa ku\u0308u\u0308slauguviile ja ku\u0308pseta no\u0303rutatud broccolinit pannil u 5 minutit, lisa soola ja musta pipart ning sega vahepeal. Mini broccol peab ja\u0308a\u0308ma natuke kro\u0303mps.\nPane kogu kraam serveerimisalusele, lisa juustu (riivi vo\u0303i to\u0303mba koorimisnoaga laastud). Ko\u0303ige peale vedel upumuna.\nKuidas muna uputada vaata siit."}, {"text_idx": "#000003", "text": "Suviko\u0303rvits on u\u0308ks va\u0308ga maitsev ko\u0308o\u0308givili. Kindlasti minu lemmikute hulgas.Kui sul on selline viilutaja millega saab ko\u0308o\u0308giviljadest pikki ribasid to\u0303mmata, siis soovitan kindlasti a\u0308ra proovida ka allja\u0308rgnev lihtne roog.\nTa\u0308nase Pu\u0308ha Patricku pa\u0308eva puhul sobib oma rohelise va\u0308rvi poolest ka suurepa\u0308raselt;)"}, {"text_idx": "#000004", "text": "Viiluta suviko\u0303rvits. Haki ku\u0308u\u0308slauk. Pane pannile paras sorts head o\u0303li ja kuumuta selles ku\u0308u\u0308slauku kuid a\u0308ra pruunista. Lisa suviko\u0303rvitsaviilud ja prae koos ku\u0308u\u0308slauguga kuni nad natuke pehmenevad, kuid ja\u0308a\u0308vad ikka veel kro\u0303mpsud. Lisa hakitud petersell ja maitsesta soolaga.\nServeeri viilutatud ko\u0303va juustuga. Keera peale va\u0308rskelt jahvatatud pipart.\nKes soovib, vo\u0303tab su\u0308gavku\u0308lmast ku\u0308lmunud ts\u030cillikauna ja riivib peene riiviga seda ka natuke peale \ud83d\ude09\nKes soovib pigistab peale paar tilka sidrunimahla \ud83d\ude09"}, {"text_idx": "#000005", "text": "Kiire, lihtne ja va\u0308ga maitsev !"}, {"text_idx": "#000006", "text": "U\u0308ks imelihtne ja maitsev eine saab kokku aiast korjatud lehtkapsast ja kapist leitud corizost \ud83d\ude09"}, {"text_idx": "#000007", "text": "Pane chorizo viilud o\u0303lisele pannile ja prae kro\u0303bedaks, vo\u0303ta pannilt ja pane ko\u0303rvale. Nu\u0308u\u0308d pannile hakitud ku\u0308u\u0308slauk ja hakitud kapsas (varreosad lo\u0303ika enne a\u0308ra). Kuumuta seni kuni kapsas on na\u0308rbunud. Lisa vorstid, pigista peale sidruni mahla ja maitsesta soola ning pipraga. Serveeri ro\u0308stutud mandlitega."}, {"text_idx": "#000008", "text": "Meeldivalt rammus kanahautis, mis saab valimis lihtsa vaevaga ja annab jo\u0303udu viirustele vastu panna:)\nEstragon sobib suurepa\u0308raselt kana maitsestamiseks. Need kanatiivad on ka just estragonilt oma eriliselt hea maitse saanud. Kuidagi tundub mulle see estragon selline va\u0308rskendav ja \u201clo\u0303o\u0303re\u201d avava toimega, seega ju peaks selle tatise talve vastu aitama.... No vahet pole, maitseb igaljuhul va\u0308ga ha\u0308sti.\nVo\u0303tsin Mari-Liisi blogist natuke eeskuju ja koos maitsva kanalihaga sai selline mo\u0303nus kleepuv kaste, mis sobis suurepa\u0308raselt so\u0303mera tatrapudruga."}, {"text_idx": "#000009", "text": "u 600 g nahata ja kondita kana kintsuliha\n2 tl (kuhjaga) kuivatatud estragoni"}, {"text_idx": "#000010", "text": "Pane ahi 200 kraadi juurde sooja. Eemalda seapo\u0303selt kamar. Selle vo\u0303id su\u0308gavku\u0308lma suitsutatud ja\u0308a\u0308kide kotti sokudada, millest siis vastlapa\u0308evasupi puljong keeta:) Haki seapo\u0303sk peeneteks ribadeks ja prae keskmise kuumusega pannil, kuni rasv on piisavalt eraldunud. To\u0303sta natuke kuumust ja lao sellesse u\u0308he kihina kanatu\u0308kid ja prae mo\u0303lemalt poolt kuldseks. Lisa 6 sektoriks lo\u0303igatud sibulad, noa all lapikuks pressitud ku\u0308u\u0308slaugu ku\u0308u\u0308ned ja viilutatud porgandid. Maitsesta soola ja va\u0308rskelt jahvatatud pipraga. Prae u 5 minutit. Lisa estragon ja kanapuljong, sega la\u0308bi. To\u0303sta pann ahju ja ku\u0308pseta ilma kaaneta u 30 minutit.\nKui Sul on pann, mis ahju ei sobi panna, siis pane ahjukindel no\u0303u kohe ahju kui ahju sooja paned ja vala kogu praetud kraam pannilt eelsoojendatud ahjuvormi ning ku\u0308pseta seal kogu toit valmis.\nMina serveerisin so\u0303mera tatrapudruga aga kindlasti sobib siia juurde riisi pakkuda."}, {"text_idx": "#000011", "text": "Mulle meeldib pa\u0308ris tihti kotlete valmistada. Saab igasugu lisadega katsetada ja peaaegu alati on ja\u0308lle uue maitsega toit laual, olenevalt mida sinna sisse sokutasid.\nSeekord leidsin su\u0308gavku\u0308lmast pakikese metskitse hakkliha aga kindlasti sobib see retsept ka veiseliha jaoks. Hakkliha on mo\u0303istlik alati ise teha, osta tu\u0308kk liha ja see siis hakklihamaisnast just suurema auguga restist la\u0308bi lasta. Selline pasta moodi hakkliha minule ei meeldi.\nHea maitse annab kotletidele la\u0308bi praetud sibul, seda no\u0303ksu kasutan alati kui lisan sibulat erinevate hakklihast toitude valmistamisel, na\u0308iteks kapsarullid ja frikadellid."}, {"text_idx": "#000012", "text": "1 spl va\u0308rske tu\u0308u\u0308miani lehekesi"}, {"text_idx": "#000013", "text": "Pane saiaviilud ku\u0308lma piimaga likku. Haki sibul va\u0308ikesteks kuubikuteks. Prae sibul o\u0303lis, keskmise kuumusega pannil, kuldseks. Sega hakkliha, saiapudi (koos piimaga), pressitud ku\u0308u\u0308slauk ja veidi jahtunud sibul (koos pannile ja\u0308a\u0308nud o\u0303liga). Maisesta soola ja pipraga. Sega sisse ka tu\u0308u\u0308mian. Lase segul seista olenevalt sellest palju sul aega on. Piisab ka 10-15 minutist. Vormi ma\u0308rgade ka\u0308tega kotletid ja prae o\u0303lis, keskmise kuumusega pannil, pruuniks ja kro\u0303bedaks."}, {"text_idx": "#000014", "text": "Kotletide vormimisel viskan hakklihapallikest jo\u0303uga u\u0308hest peost teise, et saaks tihke kotlet, siis ei lagune nad pannil kohe kindlasti a\u0308ra:)"}, {"text_idx": "#000015", "text": "See on u\u0308ks lihtne moodus selleks puhuks, kui kalaisu peale tuleb. Meie linnas on va\u0308rske kalaga keeruline ja siis tuleb kasutada ku\u0308lmutatud kala. Su\u0308gavku\u0308lmas on mul ikka mo\u0303ni panga filee vo\u0303i siis muu valge kala. Seekord ostsin poest tursafilee. Kala vo\u0303ib ku\u0308lmikus aeglaselt u\u0308les sulatada aga mina seda ei tee. Panen kohe ku\u0308lmunud kala fooliumisse ja minu arvates saab maitsev ja mahlane so\u0308o\u0308k keedetud kartulite ko\u0303rvale."}, {"text_idx": "#000016", "text": "Ku\u0308lmutatud valge kala fileed u 0,5 kg"}, {"text_idx": "#000017", "text": "Tee fooliumist kalale u\u0308mbis nii, et vedelik va\u0308lja ei voolaks. Maitsesta kala julgelt soola ja sidrunipipraga. Viiluta sibul ja aseta kala(de)le. Vala koor kala ja sibula juurde ning sulge fooliumipakk korralikult. To\u0303sta kalapakk ajhuvormiga 200 kraadisesse ahju ja ku\u0308pseta 30-40 minutit. Samal ajal keeda munad. To\u0303sta kala ahjust va\u0308lja, lisa hakitud keedemuna ja vajadusel veel soola ning pipart. Lase roal natuke fooliumis to\u0303mmata.\nTo\u0303sta roog serveerimisalusele, kaunista va\u0308rske tilliga ja serveeri keedetud kartulitega."}, {"text_idx": "#000018", "text": "Ta\u0308na hommikul tegi Terevisiooni stuudios restoran Chedi kokk nende popimat rooga: Krevettidega ta\u0308idetud kammkarpe. No kui ma seda kausside rivi koostisainetega seal laual na\u0308gin arvasin kohe, et see retsept ja\u0308a\u0308b seekord vahele:) Tehniliselt ehk polegi midagi nii keerulist aga leida ko\u0303ik need komponendid tundus keeruline. Va\u0308rskeid kammkarpe on Tallinnas tegelikult ju vo\u0303imalik leida kuid mitte nii a\u0308kki:) Ja pealegi pole kodulehel veel koostisosade nimekirja ning ainult video ja\u0308rgi seda mina ku\u0308ll ja\u0308rgi teha ei oska:)\nChedi on 2012 aasta parimate restoranide edetabelis neljandal kohal ja seega va\u0308a\u0308rib kindlasti kohale minna ja neid tuhandest komponendist kammkarpe kohapeal proovida. Nii siis teemegi:)\nAga juba sada aastat tagasi u\u0308tles o\u0303petaja Laur, et kui ko\u0303ike rehkendust ei jo\u0303ua, tee pool rehkendust aga tee ha\u0308sti ! Niisiis, et projekt pooleli ei ja\u0308a\u0308ks teeme ta\u0308na ikkagi aasia toitu. On ju Chedi modernnset aasia ko\u0308o\u0308ki tutvustav restoran.\nNami-Nami hiina ko\u0308o\u0308gi koolitusel oli suurim u\u0308llataja igas poes saadaolev hiina kapsas (o\u0303igem oleks ku\u0308ll o\u0308elda pekingi kapsas). Eriti pole osanud temaga varem midagi peale hakata aga see lihtne valmistusviis on selle kapsa olemasolu vajadust mu silmis tunduvalt to\u0303stnud:)"}, {"text_idx": "#000019", "text": "u 0,5 tl purustatud valget pipart\n2 tl maisita\u0308rklist + paar sl vett"}, {"text_idx": "#000020", "text": "Lo\u0303ika kapsas ristipidi 5 cm laiusteks ribadeks. Koori ja viiluta ku\u0308u\u0308slauguku\u0308u\u0308ned.\nKuumuta vokkpann* tuliseks. Lisa o\u0303li ning kuumuta, kuni o\u0303li on ta\u0308iesti tuline ja kergelt suitsune. Lisa ku\u0308u\u0308slauk ja voki 15 sekundit. Lisa kapsalehed ja voki 2 minutit. Lisa puljong ja sool-pipar. Alanda kuumust, kata pann kaanega ning keeda tasasel tulel 15 minutit, kuni kapsalehed on pehmed. To\u0303sta kapsalehed kurnlusika abil pannilt.\nRedutseeri pannile ja\u0308a\u0308nud leem (ehk keeda umbes poole vo\u0303rra kokku). Lisa vajadusel maisita\u0308rklise segu ja kuumuta, kuni kaste veelgi kokku keeb ja pakseneb.\nAseta kapsalehed vaagnale, kalla peale kaste ja serveeri kohe."}, {"text_idx": "#000022", "text": "Kui ma pu\u0308hapa\u0308eval kuulsin juhuslikult reklaamiklippi Terevisiooni selle na\u0308dala plaanide kohta mo\u0303tlesin kohe, et oi kui vahva. Liiga tihti nad viimasel ajal oma ko\u0308o\u0308ki so\u0308o\u0308gitegemiseks ei kasuta;) Nii sa\u0308ttisingi ennast ta\u0308na hommikul kenasti televiisori ette.\nIdee on siis selles, et igal hommikul esitleb u\u0308ks Eesti parimatest restoranidest oma no\u0303utaivamat rooga ja televaatajal on vo\u0303imalus kodus neid ja\u0308rgi katsetada. Esmaspa\u0308eval alustas na\u0308dalat Po\u0303hjaka kokk Joel Kannima\u0308e. Po\u0303hjaka platseerus selle aasta restoranide edetabelis viiendale va\u0308a\u0308rikale kohale.\nJoel valmistas praetud ra\u0308imi marinaadis. To\u0303eline nostalgiaretsept! Ma arvan, et ko\u0303ik minuvanused teavad seda rooga ja omalajal oli va\u0308he pidusid, mis mo\u0308o\u0308dusid ilma marinaadis ra\u0308imedeta. Minu isa tegi ka neid u\u0308sna tihti ja teen minagi.\nJoeli retseptis ja minu retseptis on teatud lahkhelid, eriti see koht, mis puudutab a\u0308a\u0308dika lisamist marinaadile. Minule on o\u0303petatud, et a\u0308a\u0308dikas tuleb alati, u\u0308ksko\u0303ik millist marinaadi keetes, lisada viimasena ja mitte siis enam keeta. Miks? Vat sellele mul o\u0303ieti vastust pole, lihtsalt nii tehti ja ise olen mo\u0303elnud, et a\u0308a\u0308dikas aurustub keemisel lihtsalt minema. Ja nu\u0308u\u0308d lisab Kokk Jolel a\u0308a\u0308dika marinaadile kohe alguses ja keedab seda siis veel 7 minutit! Kui keegi targem mulle nu\u0308u\u0308d selle vastuolu lahti seletab, olen u\u0308limalt ta\u0308nulik. Muus osas on retsept va\u0308gagi sarnane aga mina lisan veel mo\u0303ned vu\u0308rtsiterad ka maitseks ja tegin seda ta\u0308nagi (no ei suutnud kiusatusele vastu panna)\nMiks kalad ja\u0308tta selgrooga sai ku\u0308ll ta\u0308na selgemaks, kui vo\u0303rdluseks tuua puljongi keetmine, no muidugi annab kont head maitset ju siis ikka kalaluu ka \u2013 loogiline:)\nKuna koguste osas va\u0308ga ta\u0308pseid juhiseid Joel siiski ei andnud, panen siia kirja oma tavapa\u0308rase marinaadi kogused. Muu tegin ta\u0308pselt koka juhiste ja\u0308rgi:)"}, {"text_idx": "#000023", "text": "Puhasta ra\u0308imed, eemalda pea ja sisikond. Loputa kiirelt ku\u0308lma veega ja no\u0303ruta kuivaks. Raputa ra\u0308imedele natuke soola ja ja\u0308ta mo\u0303neks ajaks soolduma( piisab poolest tunnist). Veereta kalu jahus, raputa u\u0308leliigne jahu maha ja prae o\u0303lis, ha\u0308sti kuumal pannil kuldpruuniks. Keeda marinaad. Keema la\u0308inud veele lisa sool, suhkur ja a\u0308a\u0308dikas. Lisa ratasteks lo\u0303igatud porgand ja sibul ning vu\u0308rtsid ja keeda 7 minutit.\nVala kuum marinaad praetud kaladele ja ja\u0308ta jahtuma. Maitseb jahtunult juba paari tunni pa\u0308rast aga minule meeldib paremini ja\u0308rgmisel pa\u0308eval. Hoia ku\u0308lmikus."}, {"text_idx": "#000024", "text": "Pean mainima, et a\u0308a\u0308dika lisamine keetmise alguses oli ta\u0308itsa hea mo\u0303te, ra\u0308imed ja\u0308id va\u0308ga mo\u0303nusalt mahedalt magushapud ja teravat \u201ctoorest\u201d a\u0308a\u0308dikamaitset polnud tunda."}, {"text_idx": "#000025", "text": "Lihtne salat argipa\u0308evaks aga miks ka mitte peolauale. Mulle meeldib ahjus ro\u0308stitud peet, saab kuidagi magusam kui keedetud peet. Samas ostan pa\u0308ris tihti ka juba valmis keedetud peeti ja hea roog saab kiirelt valmis."}, {"text_idx": "#000027", "text": "Riivi peet ja\u0308medalt. Lo\u0303ika heeringafilleed ristipidi peeneteks ribadeks. Sega peet ja heeringas kodujuustuga. Lisa juurde purustatud ku\u0308u\u0308slauk ja peenestatud vu\u0308rts. Vajadusel maitsesta va\u0308hese soolaga. Lase salatil enne serveerimist ku\u0308lmkapis maitsestuda. Serveeri keedetud kartuliga."}, {"text_idx": "#000028", "text": "Soovi korral vo\u0303ib salatile ka u\u0308he keedetud muna lisada."}, {"text_idx": "#000029", "text": "Vahel tulevad so\u0308o\u0308gid sellest mida on, tegelikult pa\u0308ris tihti. Kapis oli poolik pakk maitsestamata jogurtit ja ma ei osanud sellega midagi peale hakata. Siis leidsin teisest kapist pooliku paki mandlilaaste. Need oli ka viimane aeg a\u0308ra kasutada, sest kauaks seisma ja\u0308a\u0308des tekib neile kibe maitse juurde. Ja siis meenus u\u0308ks, paar pa\u0308eva tagasi netis silma ja\u0308a\u0308nud retsept. Kokkusattumus. Va\u0308ga maitsev kokkusattumus:)\nMandlilaastud said vanas kohvimasinas mandlijahuks.\nRoosuhkur annab ko\u0303igele kuidagi erilise maitse, mis mulle meeldib:) aga pole ilmselgelt ka midagi, kui kasutada tavalist kristallsuhkrut. Kuigi ma olen viimasel ajal just ku\u0308psetiste tarbeks roosuhkrut ostnud. Erilist hinnavahet ju ka pole. Ma arvan, et seda keeksi saab nu\u0308u\u0308d tihti teha."}, {"text_idx": "#000030", "text": "Sega roosuhkur ja jogurt siledaks seguks. Teises kausis sega jahu, mandlijahu, ku\u0308psetuspulber ja kaneel.\nLisa jogurtisegule u\u0308hekaupa munad ja osade kaupa jahusegu, kuni kolm muna ja kogu jahusegu on saanud ilusaks siledaks tainaks. Mina lo\u0303ikasin o\u0303unad pooleks, eemaldasin su\u0308damikud ja viilutasin o\u0303hukesteks viiludeks. Poeo\u0303unu tasub ehk ka koorida. Sega o\u0303unad ettevaatlikult tainasse ja pane tainas paariks tunniks ku\u0308lmkappi seisma. See ku\u0308lmkapitrikk aitab selles osas, et o\u0303unad ko\u0303ik keeksi po\u0303hja ei vajuks. Minul ununes ta kappi u 4 tunniks aga piisab ka poole va\u0308hemast.\nVala tainas ku\u0308psetuspaberiga vooderdatud keeksivormi. Mina ma\u0308a\u0308risin ku\u0308psetuspaberi enne veel vo\u0303iga. Ku\u0308pseta keeksi 180 kraadises, eelkuumutatud ahjus 40-45 minutit, ehk kuni keeks on pealt kuldpruun ja tikuga katsetades ku\u0308ps."}]